Document ID: 32006D0636

ODLOČBA KOMISIJE
z dne 12. septembra 2006
o določitvi letne razdelitve zneska podpore Skupnosti za razvoj podeželja po državah članicah za obdobje od 1. januarja 2007 do 31. decembra 2013
(notificirano pod dokumentarno številko C(2006) 4024)
(2006/636/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (1), in zlasti člena 69(4) Uredbe,
ob upoštevanju naslednjega:
(1)
Sklep Sveta 2006/493/ES (2) je določil znesek podpore Skupnosti za razvoj podeželja za obdobje od 1. januarja 2007 do 31. decembra 2013, letne razdelitve in najmanjše zneske, ki se dodelijo regijam, ki so upravičene do pomoči v okviru cilja konvergence.
(2)
Točka 40 finančne perspektive 2007-2013, s katero se je decembra 2005 strinjal Evropski svet, je določila najvišje ravni prenosov iz skladov, ki podpirajo kohezijo.
(3)
V skladu s členom 69(4) Uredbe (ES) št. 1698/2005 se letna razdelitev zneskov pomoči Skupnosti za razvoj podeželja po državah članicah izvede po odbitku zneskov, namenjenih tehnični pomoči za Komisijo, in ob upoštevanju zneskov, rezerviranih za regije, ki so upravičene do pomoči v okviru konvergenčnega cilja, preteklih rezultatov in posameznih položajev in potreb, ki so utemeljeni z objektivnimi merili. V skladu s členom 69(3) Uredbe (ES) št. 1698/2005 se navedeni zneski indeksirajo z 2 % na leto, medtem ko morajo v skladu z odstavkom 5 navedenega člena države članice, dodatno k navedenim zneskom, za namene načrtovanja upoštevati zneske, ki izhajajo iz modulacije, kot je določeno v členu 12(2) Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (3).
(4)
Skupni prenosi iz Evropskega kmetijskega jamstvenega sklada v EKSRP v skladu s členi 10(2), 143d in 143e Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete (4) so določeni s Sklepom Komisije 2006/410/ES (5) za proračunska leta 2007 do 2013. Navedene zneske je za namene načrtovanja programov za razvoj podeželja treba dodati k letni razdelitvi po državah članicah v skladu z metodologijo iz člena 10(3) in (4) Uredbe (ES) št. 1782/2003. Letna razdelitev zneskov, ki izhajajo iz modulacije iz člena 10(1) Uredbe (ES) št. 1782/2003, po državah članicah je bila izvedena z Odločbo Komisije 2006/588/ES (6).
(5)
Letna razdelitev ne sme vsebovati zneskov za Bolgarijo in Romunijo, saj pristopna pogodba z navedenima državama še ni začela veljati. Z začetkom veljavnosti pristopne pogodbe za navedeni državi je treba letno razdelitev primerno spremeniti, tako da bo vključevala dodelitve navedenim državam -
SPREJELA NASLEDNJO ODLOČBO:
Člen 1
Letna razdelitev odobritev za prevzem obveznosti za podporo Skupnosti za razvoj podeželja po državah članicah za obdobje od 1. januarja 2007 do 31. decembra 2013 iz člena 69 Uredbe (ES) št. 1698/2005 je določena v Prilogi k tej odločbi.
Člen 2
Ta odločba je naslovljena na države članice.
V Bruslju, 12. septembra 2006

Labels: 2
15
19
5